[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 28.1.2008

KOM(2008) 29 endelig

Forslag til

RÅDETS AFGØRELSE

om forlængelse af gyldighedsperioden for anvendelse af foranstaltningerne i afgørelse 2002/148/EF om afslutning af konsultationerne med Zimbabwe i henhold til artikel 96 i AVS-EF-partnerskabsaftalen

(forelagt af Kommissionen)

BEGRUNDELSE

1. Rådet for Den Europæiske Union besluttede den 18. februar 2002 at træffe "relevante foranstaltninger" over for Zimbabwe [1] efter konsultationerne i henhold til artikel 96 i AVS-EF-partnerskabsaftalen[2]. Disse foranstaltninger omfattede suspension af budgetstøtte og støtte til projekter samt suspension af undertegnelsen af det nationale vejledende program under 9. EUF, men berørte udtrykkeligt ikke bidrag til humanitære operationer eller projekter, som direkte kommer befolkningen til gode, særlig projekter vedrørende de sociale sektorer, demokratisering, respekt for menneskerettighederne og retsstatsprincippet. Foranstaltningerne omfattede også suspension af artikel 12 i bilag 2 til AVS-EF-partnerskabsaftalen vedrørende løbende betalinger og kapitalbevægelser, for så vidt som det var nødvendigt for anvendelsen af restriktive foranstaltninger, særlig indefrysning af midler.

2. Det blev anført, at det var nødvendigt at indføre disse foranstaltninger, fordi der forekom alvorlige krænkelser af menneskerettighederne, ytringsfriheden, foreningsfriheden og retten til at deltage i fredelige forsamlinger. En mere umiddelbar årsag var den zimbabwiske regerings forsøg på at lægge hindringer i vejen for frie og retfærdige valg, navnlig ved at nægte internationale valgobservatører og medierne adgang til landet.

3. Ifølge artikel 2, stk. 3, i afgørelsen af 18. februar 2002 skulle foranstaltningerne gælde i tolv måneder, men de ville blive ophævet, så snart forholdene blev sådan, at der sikredes overholdelse af menneskerettighederne, de demokratiske principper og retsstatsprincippet.

4. Ved fem lejligheder, nemlig den 18. februar 2003[3], den 19. februar 2004[4], den 17. februar 2005[5], den 14. februar 2006[6] og den 19. februar 2007[7] konkluderede Rådet, at Zimbabwes regering fortsat krænkede de væsentligste elementer i artikel 9 i AVS-EF-partnerskabsaftalen, og at forholdene i landet ikke var sådan, at de sikrede overholdelse af menneskerettighederne, de demokratiske principper og retsstatsprincippet, og Rådet besluttede hver gang at forlænge foranstaltningerne over for Zimbabwe for en periode på yderligere 12 måneder.

5. Siden februar 2007 er der ikke gjort nogen fremskridt på de fem områder, der er fastlagt ved konsultationer i henhold til artikel 96, og Zimbabwes regering har ikke reelt forpligtet sig eller truffet konkrete positive foranstaltninger til at afhjælpe situationen.

6. Den fornyede overvejelse af den nugældende afgørelse, der gælder indtil den 20. februar 2008, foregår samtidig med et igangværende initiativ ledet af SADC, som EU har givet sin fulde støtte. Overvejelserne finder sted nogle måneder inden de planlagte samtidige præsident- og parlamentsvalg[8]. Disse begivenheder kunne inden længe berettige til fornyede overvejelser på basis af en indgående vurdering af situationen efter SADC-initiativet og de kommende valg.

7. På baggrund af disse betragtninger kan Kommissionen på nuværende tidspunkt kun foreslå en videreførelse af den nuværende politik, da en ophævelse eller blot en lempelse af de nugældende foranstaltninger ikke forekommer berettiget og ikke ville kunne opnå den nødvendige tilslutning fra de fleste medlemsstater.

8. Kommissionen foreslår derfor Rådet at forlænge anvendelsesperioden for den nugældende afgørelse med en yderligere periode indtil den 31. juli 2008. Da den foreslåede afgørelse kun vedrører en videreførelse af de bestående foranstaltninger uden nogen indholdsmæssig ændring, er det ikke nødvendigt at genindlede konsultationer med Republikken Zimbabwe i henhold til artikel 96 i AVS-EF-partnerskabsaftalen.

9. Det foreslås også ved vedlagte brev til præsident Mugabe at underrette Zimbabwes regering om, at EU fortsat er åben for en mere struktureret dialog i forbindelse med de muligheder, der foreligger inden for den igangværende programmering af 10. EUF.

10. Afgørelsen bør løbende tages op til fornyet overvejelse, og foranstaltningerne bør ophæves, så snart forholdene er sådan, at de sikrer overholdelse af menneskerettighederne, de demokratiske principper og retsstatsprincippet.

Konklusion

11. På baggrund af ovenstående foreslår Kommissionen, at Rådet vedtager vedlagte afgørelse.

Forslag til

RÅDETS AFGØRELSE

om forlængelse af gyldighedsperioden for anvendelse af foranstaltningerne i afgørelse 2002/148/EF om afslutning af konsultationerne med Zimbabwe i henhold til artikel 96 i AVS-EF-partnerskabsaftalen

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 300, stk. 2, andet afsnit,

under henvisning til AVS-EF-partnerskabsaftalen undertegnet i Cotonou den 23. juni 2000[9] og revideret i Luxembourg den 25. juni 2005[10],

under henvisning til den interne aftale mellem repræsentanterne for medlemsstaternes regeringer, forsamlet i Rådet, om de foranstaltninger, der skal træffes, og de procedurer, der skal følges, ved gennemførelse af AVS-EF-partnerskabsaftalen[11], særlig artikel 3,

under henvisning til forslag fra Kommissionen, og

ud fra følgende betragtninger:

(1) Ved Rådets afgørelse 2002/148/EF[12] blev konsultationerne med Republikken Zimbabwe i henhold til artikel 96, stk. 2, litra c), i AVS-EF-partnerskabsaftalen[13] afsluttet, og der blev truffet relevante foranstaltninger som angivet i bilaget til afgørelsen.

(2) Ved afgørelse 2007/127/EF blev anvendelsen af de foranstaltninger, der er omhandlet i artikel 2 i afgørelse 2002/148/EF, som var blevet forlænget til den 20. februar 2004 ved artikel 1 i afgørelse 2003/112/EF[14], til den 20. februar 2005 ved artikel 1 i afgørelse 2004/157/EF[15], til den 20. februar 2006 ved artikel 1 i afgørelse 2005/139/EF[16] og til den 20. februar 2007 ved artikel 1 i afgørelse 2006/114/EF[17], forlænget for endnu en periode på 12 måneder indtil den 20. februar 2008.

(3) De væsentlige elementer, der er omhandlet i artikel 9 i AVS-EF-partnerskabsaftalen, krænkes fortsat af Zimbabwes regering, og de nuværende forhold i Zimbabwe sikrer ikke en overholdelse af menneskerettighederne, de demokratiske principper og retsstatsprincippet.

(4) Derfor bør gyldighedsperioden for anvendelse af disse foranstaltninger forlænges -

TRUFFET FØLGENDE AFGØRELSE:

Artikel 1

Gyldighedsperioden for anvendelse af de foranstaltninger, der er omhandlet i artikel 2 i afgørelse 2002/148/EF, forlænges til den 31 juli 2008. Foranstaltningerne tages jævnligt op til fornyet overvejelse.

Skrivelsen i bilaget til denne afgørelse stiles til Zimbabwes præsident.

Artikel 2

Denne afgørelse træder i kraft på dagen for offentliggørelsen i Den Europæiske Unions Tidende .

Udfærdiget i Bruxelles, den .

På Rådets vegne

Formand

BILAG

Bruxelles, den

SKRIVELSE TIL ZIMBABWES PRÆSIDENT

Den Europæiske Union tillægger bestemmelserne i artikel 9 i AVS-EF-partnerskabsaftalen den allerstørste betydning. Som væsentlige elementer i partnerskabsaftalen danner respekten for menneskerettighederne, de demokratiske institutioner og retsstaten grundlaget for vore indbyrdes forbindelser.

Ved skrivelse af 19. februar 2002 underrettede Den Europæiske Union Dem om sin beslutning om at afslutte konsultationerne i henhold til artikel 96 i AVS-EF-partnerskabsaftalen og træffe "visse relevante foranstaltninger" som omhandlet i artikel 96, stk. 2, litra c), i nævnte aftale.

Ved skrivelser af 19. februar 2003, 19. februar 2004, 18. februar 2005, 15. februar 2006 og 21. februar 2007 underrettede Den Europæiske Union Dem om sine beslutninger om ikke at ophæve de "relevante foranstaltninger" og at forlænge perioden for deres anvendelse indtil henholdsvis 20. februar 2004, 20. februar 2005, 20. februar 2006, 20. februar 2007 og 20. februar 2008.

Den Europæiske Union finder nu efter yderligere tolv måneder, at der ikke er gjort mærkbare fremskridt på de fem områder, der er anført i Rådets afgørelse af 18. februar 2002.

På baggrund af ovenstående finder Den Europæiske Union ikke, at de relevante foranstaltninger kan ophæves, og den har besluttet at forlænge perioden for deres anvendelse indtil den 31. juli 2008. Den Europæiske Union vil tage sin holdning op til fornyet overvejelse på basis af en indgående vurdering af situationen efter afslutningen af SADC-initiativet for Zimbabwe og de forestående valg.

Den Europæiske Union vil gerne endnu en gang at understrege, at den ikke ønsker at straffe Zimbabwes befolkning, og at den vil opretholde sit bidrag til operationer af humanitær art og projekter, der består i direkte støtte til befolkningen, særlig til de sociale sektorer, demokratisering, respekt for menneskerettighederne og retsstaten, som ikke berøres af disse foranstaltninger.

Den Europæiske Union ønsker at erindre om, at anvendelsen af relevante foranstaltninger som omhandlet i artikel 96 i AVS-EF-partnerskabsaftalen ikke er til hinder for en politisk dialog som omhandlet i artikel 8 i nævnte aftale.

I den forbindelse ønsker Den Europæiske Union endnu en gang at understrege den betydning, den tillægger det fremtidige samarbejde mellem EF og Zimbabwe, og at bekræfte, at den er rede til fortsat at benytte den igangværende 10. EUF-programmeringsrunde til at fortsætte dialogen og i nær fremtid gøre fremskridt mod forhold, hvor det vil være muligt at genoptage samarbejdet på alle områder.

Med venlig hilsen

På Kommissionens vegne På Rådets vegne

[1] Rådets afgørelse 2002/148/EF (EFT L 50 af 21.2.2002, s. 64). Endvidere (se Rådets konklusioner af 18. februar 2002) vedtog Rådet målrettede FUSP-sanktioner (Rådets fælles holdning 2002/145/FUSP og Rådets forordning (EF) nr. 310/2002 om visse restriktive foranstaltninger over for Zimbabwe, EFT L 50 af 21.2.2002, s. 1-12).

[2] Der blev indledt konsultationer i henhold til artikel 96 med henblik på at blive enige om, hvilke foranstaltninger Zimbabwes regering skulle træffe for at afhjælpe situationen, især på fem områder (ophør af al officiel tolerance over for politisk vold, rettidig indbydelse af internationale partnere til støtte og observation i forbindelse med kommende valg og fuld adgang i den forbindelse, beskyttelse af frie massemedier, et uafhængigt retsvæsen og respekt for dets afgørelser samt ophør af ulovlig ejendomsbesættelse).

[3] EUT L 46 af 20.2.2003, s. 25.

[4] EUT L 50 af 20.2.2004, s. 60.

[5] EUT L 48 af 19.2.2005, s. 28.

[6] EUT L 48 af 18.2.2006, s. 26.

[7] EUT L 53 af 22.2.2007, s. 23.

[8] Valgene er planlagt til marts 2008, men er endnu ikke blevet officielt udskrevet, og den endelige dato kunne blive udskudt og fastlagt inden for rammerne af SADC-initiativet.

[9] EFT L 317 af 15.12.2000, s. 3.

[10] EUT L 209 af 11.8.2005, s. 25.

[11] EFT L 317 af 15.12.2000, s. 376. Aftalen er senest ændret ved intern aftale af 10.4.2006 (EUT L 247 af 9.9.2006, s. 48).

[12] EFT L 50 af 21.2.2002, s. 64. Afgørelsen er senest ændret ved afgørelse 2007/127/EF (EUT L 53 af 22.2.2007, s. 23).

[13] EFT L 317 af 15.12.2000, s. 3. Aftalen er senest ændret ved afgørelse nr. 1/2006 truffet af AVS-EF-Ministerrådet den 2. juni 2006 (EUT L 247 af 9.9.2006, s. 22).

[14] EUT L 46 af 20.2.2003, s. 25.

[15] EUT L 50 af 20.2.2004, s. 60.

[16] EUT L 48 af 19.2.2005, s. 28.

[17] EUT L 48 af 18.2.2006, s. 26.